OBH 10574/1997.
Az állampolgári jogok országgyűlési biztosa általános helyettesének jelentése
Előadó: dr. Horváth Judit
A vizsgálat megindítása
A panaszos azt sérelmezte, hogy előzetes fogvatartása idején, 1997. november 16-án a népszavazáson nem biztosították a lehetőséget, hogy szavazatát leadhassa, holott a közügyek gyakorlásától nem tiltották el.
Az Alkotmány 70. § (1) bekezdésében rögzített választáshoz való jog érintettsége miatt a vizsgálatot elrendeltem. Írásban megkerestem a Budapest XX-XXIII. ker. Rendőrkapitányság vezetőjét  és az ügyről tájékoztatást kértem. A válasz határidőben megérkezett.

A megállapított tényállás
A panaszos 1997. október 9-től 1998. január 14-ig előzetes letartóztatottként a Budapest XX-XXIII. ker. rendőrség fogdájában volt elhelyezve. Az 1997. novemberi népszavazás előtt az Országos Rendőrfőkapitány 38/97. számú intézkedésének III. fejezet 25. pontjában foglaltak szerint, a kerület fogdájában elhelyezett személyeket nyilatkoztatták, hogy választójogukkal kívánnak-e élni. Ennek során panaszos úgy nyilatkozott, hogy szavazni kíván. A nyilatkozat megtételekor kioktatták, hogy csak akkor szavazhat, ha az állandó lakhelye szerinti választási bizottságnál kéri a szavazólistáról való törlését és a lakhelyétől eltérő helyen történő szavazáshoz az igazolás kiadását. A kioktatás során tájékoztatták arról, hogy a fentieket előadóján, ügyvédjén, vagy hozzátartozóján keresztül kérheti. A szavazás napjáig az igazolást nem szerezte be, így választójogával nem élhetett.
Írásban a panaszos nyilatkozatát kértem arra vonatkozóan, hogy a kioktatás során közölték-e vele, hogy az igazolást ajánlott levélben is kérheti, ha igen az ajánlott levél feladásának lehetőségét a rendőrség biztosította-e. A panaszos felhívásomra a mai napig nem válaszolt.

A vizsgálat megállapításai
A népszavazáskor hatályos, a választási eljárásról szóló 1997. évi C. tv. rendelkezései szerint a szavazás napján lakcímétől távol levő választópolgár csak a lakcíme szerint illetékes választási iroda vezetőjétől kért igazolással szavazhat. Az igazolás azonban nemcsak személyesen vagy meghatalmazott útján kérhető, hanem ajánlott levélben is, feltéve, hogy az illetékes választási irodához a szavazást megelőző ötödik napon megérkezik. A levélben meg kell jelölni a települést, ahol a választópolgár szavazni kíván. A levélben kért igazolást a választópolgár számára az általa megjelölt címre tértivevénnyel kell megküldeni. A XX-XXIII. kerületi rendőrkapitány tájékoztatójából nem derült ki, hogy a panaszost kioktatták-e az ajánlott levél lehetőségéről, és a levél feladásának feltételeit a rendőrség biztosította-e. Ennek kiderítését a panaszos hallgatása megakadályozta. Ezért a konkrét ügyben alkotmányos visszásságot megállapítani nem lehetett.
Az Országos Rendőrfőkapitány 38/97. számú intézkedésének III. fejezete rögzíti a rendőrségi fogdákban fogvatartott személyek szavazásával összefüggő rendőrségi feladatokat. Eszerint a közügyek gyakorlásától el nem tiltott fogvatartott választójogát mozgó urnás szavazás útján gyakorolhatja, amennyiben felvették a szavazás helye szerinti választói névjegyzékbe. Az intézkedés nem tartalmazza azonban, hogy a fogvatartottat ki kell oktatni arról milyen módon kérheti az illetékes választási bizottságtól az igazolást. A kioktatásnak különösen azért van jelentősége, mivel a fogvatartott helyzeténél fogva nem értesülhet a szokásos módon / újság, tévé, rádió stb./ a szavazási tudnivalókról. Ezért előfordulhat, hogy  információ hiányában  nem tud élni szavazati jogával. Az Országos Rendőrfőkapitány hivatkozott intézkedése nem írja elő a rendőri szerv vezetőjének, hogy a fogvatartottat az igazoláskérés valamennyi lehetőségéről kioktassák,  ezzel a szabályozás lehetőséget teremt arra, hogy a fogvatartottak választójoga megsérüljön. A jövőbeni alkotmányos visszásságok elkerülése érdekében ezért, a következő ajánlást teszem az Országos Rendőrfőkapitánynak.

Ajánlás
Az Országos Rendőrfőkapitány a  38/1997. számú intézkedésének III. fejezetét egészítse ki azzal, hogy a közügyek gyakorlásától el nem tiltott, szavazati jogával élni kívánó fogvatartottat teljeskörűen - a választójogi törvénynek megfelelően - tájékoztassák arról, hogy milyen módokon kérheti az állandó lakóhelyétől eltérő szavazáshoz az igazolást.
Az állampolgári jogok országgyűlési biztosáról szóló 1993. évi LIX. tv. 25. § alapján kérem az Országos Rendőrfőkapitányt, hogy állásfoglalásáról, illetve esetleges intézkedéséről hatvan napon belül értesítsen.

Budapest, 1998. május 26.

Dr. Polt Péter